PATVIRTINTA

Šilalės rajono savivaldybės tarybos

2019 m. rugpjūčio 30 d. sprendimu

Nr. T1-191

**ŠILALĖS RAJONO NEVYRIAUSYBINIŲ ORGANIZACIJŲ PLĖTROS PROGRAMA**

**I SKYRIUS**

**BENDROSIOS NUOSTATOS**

1. Šilalės rajono nevyriausybinių organizacijų plėtros programa (toliau – Programa) reglamentuoja nevyriausybinių organizacijų veiklos projektų dalinio finansavimo iš Šilalės rajono savivaldybės (toliau – Savivaldybė) biudžeto lėšų ir atsiskaitymo už panaudotas lėšas tvarką.

2. Programa skirta sukurti sistemą, pagal kurią nevyriausybinės organizacijos galėtų gauti iš Savivaldybės finansavimą labiausiai pažeidžiamoms visuomenės grupėms bei pačių organizacijų stiprinimui, jų įtraukimui į demokratijos kūrimo procesą (dalyvauti sprendžiant viešuosius vietos reikalus, teikti daugiau viešųjų paslaugų, vykdyti prevencinių veiklų, plėtoti bendruomeninei ir nevyriausybinių organizacijų veiklai tinkamą infrastruktūrą) ir išsaugojimui, veiklos plėtojimui. Savivaldybė siekia stiprinti nevyriausybinių organizacijų ir bendruomenių vaidmenį sprendžiant kylančias socialines, ekonomines ir kultūrines problemas, įgalinti jas teikti paslaugas ir dalyvauti nacionalinėse bei tarptautinėse finansavimo programose.

Svarbu, kad nevyriausybinės organizacijos išnaudotų visas galimybes sustiprėti, kad galėtų pasiekti savo tikslą – kurti atvirą teisinę ir darnią pilietinę visuomenę, užtikrinti didesnį gyventojų įsitraukimą į sprendimų priėmimo procesus savivaldoje ir nacionaliniame lygmenyje.

3. Programos įgyvendinimo laikotarpis 2019-2021 m. Programai įgyvendinti Savivaldybės taryba, tvirtindama Savivaldybės biudžetą, planuoja skirti lėšas: 2019 m. – iki 6 tūkst. Eur, 2020 m. – iki 10 tūkst. Eur, 2021 m. – iki 10 tūkst. Eur. Programos lėšų asignavimų valdytojas – Savivaldybės administracija.

4. Paraiškas projektų finansinei paramai gauti gali teikti Šilalės rajone įregistruotos ir rajono gyventojų poreikius tenkinančios nevyriausybinės organizacijos: asociacijos, viešosios įstaigos (išskyrus viešąsias įstaigas, kurių steigėjai ar dalininkai yra valstybės arba Savivaldybės institucijos), labdaros ir paramos fondai.

**II SKYRIUS**

**TIKSLAI, PRIORITETAI IR UŽDAVINIAI**

5. Programos tikslas – telkti rajono bendruomenę sprendžiant svarbiausias Šilalės rajono kultūrines, socialines problemas, skatinant žmonių iniciatyvą aktyviau veikti socialinėje, kultūros, sporto, turizmo, švietimo bei mokslo, auklėjimo ir prevencinėje, jaunimo užimtumo, žmogaus teisių apsaugos ir kitose srityse bei stiprinti ryšius tarp rajono įstaigų, įmonių ir organizacijų.

6. Siekiant įgyvendinti šiuos tikslus ir skirstant lėšas prioritetas teikiamas:

6.1. piliečių, ypač vaikų ir jaunimo, iniciatyvų bei užimtumo skatinimui;

6.2. rajono kultūrinių ir sportinių tradicijų kūrimui;

6.3. kartų bendravimo stiprinimui;

6.4. pagyvenusių žmonių užimtumo organizavimui;

6.5. socialinių, sveikatos paslaugų ir prevencinių priemonių plėtojimo bei jų tęstinumo, žmonių su negalia užimtumo organizavimui;

6.6. viešųjų paslaugų teikimui;

6.7. krašto istorijos išsaugojimui;

6.8. gyventojų laisvalaikio organizavimui;

6.9. kraštovaizdžio gerinimui, aplinkos tvarkymui;

6.10. bendrai rajono nevyriausybinių organizacijų veiklai, bendradarbiavimui su kitų Lietuvos Respublikos rajonų ar užsienio šalių nevyriausybinėmis organizacijomis.

7. Programos uždaviniai:

7.1. bendradarbiauti su nevyriausybinėmis organizacijomis ir sudaryti joms sąlygas išsaugoti vietos amatininkų palikimą, spręsti bendruomenės socialines, kultūrines, laisvalaikio, dorovines problemas;

7.2. finansuoti moralines vertybes puoselėjančią, švietėjišką nevyriausybinių organizacijų veiklą.

**III SKYRIUS**

**PROGRAMOS ADMINISTRAVIMAS**

8. Programos lėšos – Savivaldybės biudžeto, valstybės, rėmėjų ir kitos teisėtai gautos lėšos.

9. Lėšas Programai skiria Savivaldybės taryba, tvirtindama rajono biudžetą.

10. Programą administruoja asignavimų valdytojas – Savivaldybės administracija.

11. Savivaldybės tarybos sudaryta Šilalės rajono nevyriausybinių organizacijų plėtros programos atrankos komisija (toliau – Komisija), veikianti pagal Savivaldybės tarybos patvirtintus Komisijos nuostatus, po biudžeto patvirtinimo Savivaldybės taryboje, skelbia viešai rajono spaudoje ir Savivaldybės interneto svetainėje bei Savivaldybės socialinių tinklų paskyrose apie Programos vykdymą ir kvietimą teikti Programos įgyvendinimui projektų paraiškas, organizuoja Programos paraiškų atranką, svarsto paraiškas ir atrenka tinkamiausias. Komisija svarsto Šilalės rajono nevyriausybinių organizacijų pateiktus prašymus jų veiklos būtiniausioms išlaidoms kompensuoti ir teikia siūlymus Savivaldybės administracijos direktoriui.

12. Komisija teikia Administracijos direktoriui tvirtinti Programos paraiškos formą ir sutartį.

13. Nevyriausybinių organizacijų užpildytos Programos paraiškos priimamos Savivaldybės administracijos priimamajame.

14. Norintys dalyvauti Programos projektų atrankoje pateikia:

14.1. tiksliai ir išsamiai užpildytą paraišką;

14.2. registracijos pažymėjimo kopiją;

14.3. įstatų ar nuostatų kopiją (organizacija, ne pirmą kartą teikianti paraišką, privalo pateikti projekto teikėjo įstatų ir registracijos pažymėjimo kopijas, jei jie keitėsi per pastaruosius metus).

15. Komisijos siūlymu Savivaldybės administracijos direktoriaus įsakymu lėšos (iki 50 proc. Programoje numatytų lėšų) skiriamos pagal Šilalės rajono nevyriausybinių organizacijų pateiktus prašymus nevyriausybinių organizacijų veiklos būtiniausioms išlaidoms kompensuoti (turto bei investicijų draudimui, Šilalės rajone naujai įregistruotų nevyriausybinių organizacijų įsisteigimo išlaidų kompensavimui, pateikus pateisinančius dokumentus, ir kt.).

16. Nevyriausybinių organizacijų pagrįsti prašymai dėl būtiniausių veiklos išlaidų kompensavimo priimami ištisus metus ir svarstomi kartą per ketvirtį, prireikus gali būti organizuojami papildomi svarstymai. Komisija per 10 darbo dienų po Komisijos posėdžio raštu informuoja prašymų teikėjus apie lėšų skyrimą.

17. Paraiškas ar prašymus pagal prioritetus atrenka Komisija ir protokoliniu sprendimu siūlo Savivaldybės administracijos direktoriui skirti lėšas konkrečiai organizacijai.

18. Savivaldybės administracijos direktorius, patvirtinęs sąmatą ir sudaręs lėšų teikimo sutartį bei įforminęs lėšų skyrimą įsakymu, pasirašytų dokumentų (sutarties, sąmatos, įsakymo) kopijas pateikia Savivaldybės administracijos Buhalterinės apskaitos skyriui, kuris perveda lėšas.

19. Paraiškos ar prašymai, kurie neatitinka prioritetų, nurodytų reikalavimų arba pateikti po konkurso skelbime nustatytos datos, nefinansuojami.

20. Komisija per 10 darbo dienų po baigiamojo Komisijos posėdžio raštu informuoja Programos paraiškų teikėjus apie Programos finansavimą.

21. Gavęs informaciją, kad Programos paraiška ar prašymas bus finansuojamas, Programos vykdytojas per 15 darbo dienų Savivaldybės administracijos direktoriui privalo pateikti detalizuotą Programos paraiškos sąmatą.

22. Jei Programos paraiškos įgyvendinimo planas ar sąmata dėl objektyvių priežasčių turi būti keičiami, pareiškėjas pateikia Komisijai argumentuotą prašymą ir tikslina sąmatą.

23. Keisti Programos paraiškos įgyvendinimo planą ar sąmatą be Komisijos sprendimo draudžiama.

**IV SKYRIUS**

**ATSISKAITYMAS IR KONTROLĖ**

24. Atsiskaitymas reglamentuojamas Savivaldybės administracijos direktoriaus ir vykdytojo sudarytoje Programos lėšų teikimo sutartyje.

25. Už lėšų tikslingą panaudojimą atsako Programos paraiškos vykdytojas.

26. Nepanaudotos lėšos turi būti grąžintos į sutartyje nurodytą sąskaitą iki einamųjų metų gruodžio 20 d.

27. Išaiškėjus, kad lėšos buvo panaudotos ne pagal paskirtį, gavėjas privalo lėšas grąžinti į sutartyje nurodytą sąskaitą.

28. Ginčai sprendžiami Lietuvos Respublikos įstatymų nustatyta tvarka.

29. Savivaldybės administracijos Centralizuotas vidaus audito skyrius kontroliuoja paskirtų lėšų panaudojimą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_